Tesourie se DG bedank | Maroela Media
Lungisa Fuzile (Foto: Tesourie)
Lungisa Fuzile, direkteur-generaal van finansies, het bedank minder as 'n week nadat die voormalige minister van finansies, Pravin Gordhan, afgedank is.
Die tesourie het Woensdagmiddag Fuzile se bedanking bevestig. Volgens die tesourie het Fuzile Gordhan verlede week versoek om sy kontrak aan te pas sodat dit op 15 Mei sal verstryk. Fuzile se kontrak sou aanvanklik eers in Mei 2018 tot 'n einde gekom het.
Pres. Jacob Zuma het verlede week opdrag gegee dat Gordhan, sy adjunk, Mcebisi Jonas, en Fuzile onverwags terugkeer van 'n beleggerspromosietoer in Londen en die VSA. Kort ná hul terugkeer het Zuma Gordhan en Jonas die trekpas gegee.
Fuzile se kontrak is in 2016 vir twee jaar verleng nadat Gordhan na die nasionale tesourie teruggekeer het. Die twee het 'n goeie werksverhouding gehad en Gordhan het dikwels genoem dat Suid-Afrika gelukkig is om so 'n bevoegde en toegewyde hoof van 'n sleuteldepartement te hê.
Bronne beweer Fuzile het erg aanstoot geneem nadat hy van sameswering beskuldig is en dit was die laaste spyker in die doodskis.
Die nasionale tesourie het in 'n verklaring gesê Fuzile en Malusi Gigaba, die nuwe minister van finansies, is tans in gesprek oor 'n gepaste datum wanneer hy die tesourie sal verlaat. "Hoewel Fuzile aangedui het dat hy buigsaam is om 'n redelike tydperk aan te bly indien dit nodig sou wees, is hy en die minister in gesprek oor hoe om 'n gladde oorgang te verseker wat die institusionele krag van die nasionale tesourie sal versterk."
Volgens die verklaring het Fuzile gesê die personeel by die tesourie is hoogs professioneel en bewus van hul verpligtinge en daarom behoort sy vertrek nie noodwendig tot 'n verandering van rigting te lei nie.
Malusi Gigaba Pravin Gordhan
Wys dat hy integriteit het en nie wil deel wees van die gemors nie. Hy vat nou sy pensioen want oor twee jaar is dit dalk gesteel. Wens almal in die parlement wil nou loop. Pensioen in gedrang!
Ek merk met skok dat geen media-instelling die skokkende feit dat Maatskaplike Werkers in diens van die Staat Vrydag alreeds 'n maand lank landswyd sou gestaak het nie. Die publiek dra geen kennis hiervan nie, word nie deur die betrokke Minister, die Departement, enige ander politieke ampsdraer of enigiemand anders hiervan ingelig nie. Die mees weerloses onder ons, kinders, oues en die armste van die armes word hierdeur erg blootgestel.